钦定古今图书集成/明伦汇编/官常典/第574卷 > 申屠致远
## 钦定古今图书集成/明伦汇编/官常典/第574卷 > 申屠致远

按《元史》本传：“致远，字大用，其先汴人。金末，从其父义，
徙居东平之寿张。致远肄业府学，与李谦、孟祺等齐
名。世祖南征，驻兵小濮，荆湖经略使乞实力台荐为
经略司知事。军中机务，多所谟画。师还，至随州，所俘
男女，致远悉纵遣之。至元七年，崔斌守东平，聘为学
官。十年，御史台辟为掾，不就，授太常太祝兼奉礼郎。”
帝遣太常卿孛罗问毛血之荐，致远对曰：“毛以告纯，
血以告新，礼也。”宋平，焦友直、杨居宽宣慰两浙，举为
都事，首言宋图籍宜上之朝，江南学田当仍以赡学。
行省从之。转临安府安抚司经历。临安改为杭州，迁
总管府推官。宋驸马杨镇从子玠节，家富于赀，守藏
吏姚溶窃其银，惧事觉，诬玠节阴与“宋广、益二王通。”
有司榜笞诬服。狱具，致远谳之，得其情，溶伏辜，玠、节
以贿为谢，致远怒绝之。杭人金渊者，欲冒籍为儒，儒
学教授彭宏不从。渊诬宏作诗有异志，揭书于市，逻
者以上。致远察其情，执渊穷诘，罪之。属县械反者十
七人，讯之，盖因寇作，以兵自卫，实非反者，皆得释。西
僧杨琏《真加》作浮图于宋故宫，欲取高宗所书《九经》
石刻以筑基，致远力拒之，乃止。改寿昌府判官。时盗
寇窃发，加之造征日本战船，远近骚然。致远设施有
方，众赖以安。二十年，拜江南行台监察御史。江淮行
省宣抚使郄显、李兼愬平章忙兀台不法，有诏勿问，
仍以显等付忙兀台鞫之，系于狱，必抵以死。致远虑
囚浙西，知其冤状，将纵之，忙兀台胁之以势，致远不
为动，亲脱显等械使从军自赎。桑哥当国，治书侍御
史陈天祥使至湖广，劾平章要朿木，桑哥摘其疏中
语，诬以不道，奏遣使往讯之，天祥就逮。时行台遣御
史按部湖广，咸惮之，莫敢往，致远慨然请行。比至，累
章极论之。桑哥方促定天祥罪，会致远章上，桑哥气
沮。江西行省平章马合谋于商税外横加征取，忽辛
籍乡民为匠户，转运使卢世荣榷茶牟利，致远并劾
之。又言：“占城、日本不可涉海远征，徒费中国。铨选限
以南北，优苦不均。宜考其殿最，量地远近，立为定制，
则铨衡平而吏弊革。”他如罢香莎米、㢮竹课禁，设司
狱官、医学职员，皆致远发之。二十八年，丁父忧。起复
江南行台都事，以终制辞。二十九年，佥江东建康道
肃政廉访司事，未至，移疾还。元贞元年，纂修世祖实
禄，召为翰林待制，不赴。大德二年，佥淮西江北道肃
政廉访司事，行部至和州，得疾卒。致远清修苦节，耻
事权贵，聚书万卷，名曰《墨庄》。家无馀产，教诸子如师
友。所著《忍斋行槁》四十卷，《释奠通礼》三卷，《杜诗纂例》
十卷，《集验方》二十卷，《集古印章》三卷。子七人。